Bjarne Laustsen (S), 2002-12-05:
Alle i denne her sal kan vel huske, at Venstre også var forligspartner i den tredje fase af arbejdsmarkedsreformen.
Der husker jeg meget Venstres ordfører, det var tilfældigvis en hr. Jens Vibjerg, som var i opposition ikke bare til sit eget parti, men også til den aftale, man havde indgået. Jeg synes, vi spiller konstruktivt med.
I det udvalg, hr. Jens Vibjerg selv er formand for, kommer der en række deputationer til os, på baggrund af at vi har lavet en aftale, og de siger: Hør nu her engang, hvis I vil lave noget, der er bedre end det, I allerede har lavet, så skal I lytte her.
Og der har jeg nævnt de to, tre ting, som vi i det lovforberedende arbejde har koncentreret os meget om.
Det er derfor, jeg siger: Hvis vi skal kvalificere debatten og lytte til det, der kommer op, altså når der er
159 elementer, og der er tre ting, der popper op, som vi lige skal have kigget lidt på, så er det jo ganske fornuftigt, inden vi trykker på knappen ved tredjebehandlingen, at få kigget lidt på de her områder. Det, der er vigtigt i forhold til vindmølleindustrien, som hr. Jens Vibjerg er inde på, er jo det signal om, at man går i den gale retning; man har stoppet udbygningen af vindmølleparker osv. osv.
Og når vi kigger på, hvor mange ledige der bliver, så er det jo i forhold til alle de der varslede opsigelser, der også ligger der.
Så vil jeg sige til hr. Ole Sohn, at det er sådan, at der er en selvvalgt ret til 6 ugers kursus i det første ledighedsår.
Dernæst kan man få yderligere 6 uger på en individuel handlingsplan, og det er selvfølgelig kombinationen af det.
Noget af det ligger ét sted, og noget ligger et andet sted, men det, der er vigtigt, er, at der er mulighed for at lave en kombination, så vi får 6 plus 6, det giver mange muligheder derude.
Det er jo sådan, at der er penge nok i systemet.
Der er et kæmpe overskud, som man ikke engang kan nå at bruge derude i år, og der vil også være penge til den indsats.
Modsat alle andre partier i forligskredsen er Socialdemokratiet ikke gået ind på, at hvis der er et overskud, kan det bruges til skattelettelser.
Tværtimod synes jeg, at de her penge er forsvundet ud i den blå luft, fordi man skal bruge et par milliarder kroner mere på passiv understøttelse allerede til næste år, fordi den her omtalte ledighed stiger.
Så vil jeg sige til hr. Lars Barfoed, at hvis man kigger på ledighedsstatistikken, så er det klart og tydeligt at se i forhold til de antal a-kasser, vi har, hvor stigningen er på de enkelte områder, og den kan hr. Lars Barfoed jo kigge lidt på også.
Men når hr. Lars Barfoed så siger, at regeringen fører en beskæftigelsesfremmende politik, kunne vi så ikke bare få nævnt et enkelt område, hvor man fører en politik, der fører til stigende beskæftigelse?
Det ville da være utrolig dejligt. Så vil jeg sige til hr. Søren Søndergaard, at i forhold til de omtalte grupper på kontanthjælp er det jo sådan, at det er kommunerne, der skal tilmelde deres ledige, deres kontanthjælpsmodtagere, til arbejdsformidlingen.
De mennesker, vi taler om, er jo dem, der kun har ledighed som problem.
Og der har vi altså ønsket og helt klart tilkendegivet, at det er vigtigt, at vi forholder os til, at folk har rimelige vilkår, både når de er forsikret, og når de er på kontanthjælp.
Jeg synes, det ville være glædeligt, hvis der var en række partier, der ville bakke op om den tidligere regerings politik, hvor vi havde nogle svar på det, hvis folk faldt ud af dagpengesystemet, servicejob osv.
Der håber jeg da meget, at både Enhedslisten og SF også vil være med til i den kommende samling at sige, at vi altså skal have nogle flere værktøjer at give til folk, der har været ledige i lang tid, som har behov for at få et fodfæste på arbejdsmarkedet.